กรุงศรีฯบุกซีแอลเอ็มวี
กรุงศรี คอนซูมเมอร์ ปลื้มธุรกิจในลาวสดใส ตั้งเป้าปีนี้โต 200% คาดคุ้มทุนปีนี้ เริ่มทำกำไรปี 2560
15 ก.พ. 2559

กรุงศรี คอนซูมเมอร์ ปลื้มธุรกิจในลาวสดใส ตั้งเป้าปีนี้โต 200% คาดคุ้มทุนปีนี้ เริ่มทำกำไรปี 2560
นายฐากร ปิยะพันธ์ ประธานเจ้าหน้าที่บริหารด้านกรุงศรี คอนซูมเมอร์ เปิดเผยว่า ผลการดำเนินงานของบริษัท กรุงศรี บริการเช่าสินเชื่อ ซึ่งทำธุรกิจเช่าซื้อรถยนต์และผ่อนชำระสินค้าภายใต้แบรนด์กรุงศรีเฟิร์สช้อยส์ในลาว ในช่วงกว่า 1 ปีที่ผ่านมาที่เริ่มเปิดทำการ เติบโตเป็นที่น่าพอใจ โดยยอดคงค้างสินเชื่อปัจจุบันมีมูลค่ากว่า 400 ล้านบาท สัดส่วน 90% เป็นสินเชื่อเช่าซื้อรถยนต์ และ 10% เป็นสินเชื่อผ่อนชำระสินค้า ขณะที่ฐานลูกค้ากลับด้านกัน 80% จะเป็นลูกค้าผ่อนชำระ
ทั้งนี้ ตั้งเป้าในปี 2559 เติบโตก้าวกระโดด โดยจำนวนบัญชีใหม่รวมทุกผลิตภัณฑ์เติบโต 141% จาก 2,100 บัญชี เป็น 5,060 บัญชี และยอดสินเชื่อใหม่เติบโตกว่า 200% จาก 314 ล้านบาท เป็น 1,139 ล้านบาท เมื่อเทียบกับสิ้นปีที่แล้ว พร้อมทั้งเพิ่มจำนวนร้านค้าพันธมิตรทั้งค่ายรถยนต์และร้านค้าอิเล็กทรอนิกส์จาก 49 ราย เป็น 111 ราย หากได้ตามเป้าหมายจะสามารถคุ้มทุนได้ในปีนี้ และธุรกิจในลาวจะเริ่มทำกำไรได้ภายในปี 2560
นายฐากร กล่าวว่า ในปีนี้กรุงศรี คอนซูมเมอร์ ยังเดินหน้าขยายธุรกิจในกลุ่มประเทศซีแอลเอ็มวีอย่างต่อเนื่อง โดยล่าสุดได้บรรลุข้อตกลงเข้าซื้อกิจการของบริษัท Hattha Kaksekar Limited (HKL) สถาบันไมโครไฟแนนซ์รายใหญ่ในกัมพูชาแล้ว อยู่ระหว่างการทำข้อตกลงเพื่อลงนามต่อไป โดยเบื้องต้นในปีแรกเน้นไมโครไฟแนนซ์ก่อน และจะเริ่มทำตลาดรายย่อยในปีถัดไป
สำหรับแผนการสร้างธุรกิจในเวียดนาม ด้วยธนาคารแห่งโตเกียว-มิตซูบิชิ ยูเอฟเจ (บีทีเอ็มยู) บริษัทแม่ของกรุงศรีฯ ถือหุ้นในเวียดตินแบงก์อยู่ 20% จึงจะใช้ศักยภาพร่วมกัน ขณะนี้อยู่ระหว่างการหารือร่วมกันที่จะบุกทำสินเชื่อรายย่อยภายใน 3 ปีข้างหน้า ทั้งลีสซิ่ง สินเชื่อผ่อนชำระ และไมโครไฟแนนซ์ ยกเว้นบัตรเครดิตที่เวียดตินแบงก์มีอยู่แล้ว
“ในเมียนมาเรามองว่าเป็นแผนในระยะยาว 3 ปีขึ้นไปที่จะเข้าไปทำธุรกิจสินเชื่อ จำเป็นต้องศึกษาตลาดให้ดีก่อน เพราะเปลี่ยนแปลงเร็ว เช่น เดิมเรามองว่า 2 ล้อน่าจะไปได้ แต่รัฐบาลห้ามมอเตอร์ไซค์วิ่งในเมืองหลวงทำให้ดร็อปไป บัตรเครดิตก็มีโอกาสจากนักท่องเที่ยวเริ่มเยอะ แต่ที่เขาต้องการจะเป็นเครื่องรับบัตรมากกว่า” นายฐากร กล่าว
นายสุรเดช ปัณฑุรอัมพร กรรมการผู้จัดการ บริษัท กรุงศรี บริการเช่าสินเชื่อ (เคแอลเอส) กล่าวถึงธุรกิจในลาวว่า เป้าหมายปีนี้ที่ตั้งไว้สูงถึง 2 เท่าตัว เชื่อว่าน่าจะเป็นไปได้ เนื่องจากเศรษฐกิจลาวมีศักยภาพเติบโตสูง เฉลี่ย 5 ปีที่ผ่านมาเติบโต 7-8% และพฤติกรรมผู้บริโภคเริ่มเปลี่ยนแปลงไป มีความต้องการใช้สินค้าเทคโนโลยีมากขึ้น เช่น โทรศัพท์มือถือ คอมพิวเตอร์ เครื่องใช้ไฟฟ้า
“ที่น่าสนใจคือปล่อยสินเชื่อที่นี่เอ็นพีแอล 0% ทำให้กรุงศรีฯ มั่นใจในการรุกตลาด” นายสุรเดช กล่าว